A kép látszólag egy fiatal, ölelkező szerelmespárt ábrázol. Azonban az ölelés a lány egy kétségbeesett kísérletének következménye, aki megpróbálja ráveni kedvesét, hogy karján egy fehér szalagot viseljen. A cím alapján a hugenotta - protestáns vallású - fiatalembert az 1572. augusztus 23-án este Párizsban lezajlott mészárlás - a Szent Bertalan éjszakája néven ismert vallásháborús esemény - során a fehér karszalag megvédte volna, mivel a katolikus egyház hívei ilyen szalagot hordtak. A fiatalember azonban ugyanazzal a karjával, amelyikkel átöleli a lányt, gyengéden le is fejti karjáról a szalagot. A Szent Bertalan éjszakája során a Párizsba békülési szándékkal gyűlt hugenották nagy részét, a király beleegyezésével, legyilkolták, csak néhányan menekültek meg, akik felöltötték a fehér karszalagot.